《言志赠友人》
元代·刘崧

深山邃谷，虎豹所凭。玄雾翳云，蛟龙斯升。芸芸暮蜉，缉缉秋蝇。

嘅彼下士，志何由兴。岁年云徂，冰雪侵凌。眷彼皓首，含涕抚膺。

契予夙好，嘉尔友朋。亦有旨酒，如溜如渑。可以乐衎，高融咸登。

仰睇白日，翩其相仍。道谊罔敦，忧患式增。不曰尼父，饮水曲肱。

媚货附桓，圣人不能。我行东原，以陟崚嶒。言采荣木，手挽其藤。

素秋以风，霜露乃凝。黄鹄斯举，天高气澄。送子于迈，服子徽称。

理棹河湄，赪霞晨蒸。何以益我，敦教而承。友道之薄，噫其春冰。

尔弘其居，夕惕兢兢。人亦有言，谷增而陵。圣途云遐，气力曷胜。

勖尔踯躅，暨于鶱腾。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。